Laittomasti maassa olevan piilottamista harkitaan rangaistavaksi teoksi, sanoo oikeusministeri Antti Häkkänen (kok.) Yle Radio 1:n Ykkösaamussa.

Hän sanoo, että Suomessa turvallisuusviranomaisten on tiedettävä, mitä henkilöitä maassa liikkuu, millä asialla, mistä he saavat toimeentulonsa ja missä he majoittuvat.

Hänen mukaansa asiassa pyritään menemään eteenpäin syksyn aikana mahdollisimman nopeasti.

– Jos ei suostu antamaan virkavallalle tietoja tietystä henkilöstä, joka laittomasti maassa oleskelee, niin tällaisissa tapauksissa harkitaan, että kuinka jatkossa toimitaan, sanoo Häkkänen.

Sisäministeri Paula Risikko (kok.) sanoi elokuussa, että paperittomien piilottajille harkitaan rangaistusta. Laittomasti maassaolevien piilottelu nostettiin esiin myös hallituksen syksyn budjettiriihessä.

Häkkäsen mukaan Suomessa ei saa päästää syntymään tilannetta, jossa maassa oleskelee laittomasti suuri määrä ihmisiä, joilla ei ole toimeentuloa, eikä virallista statusta ja ovat siksi vaarassa syrjäytyä ja ajautua rikollisen tielle.

– Meillä täytyy olla sydän lämpimänä, mutta järki kirkkaana tämän asian hoitamisessa.

"Tiedustelulait olisi pitänyt olla voimassa ajat sitten"

Oikeusministeri Häkkänen otti Ykkösaamussa kantaa myös paljon puhuttaneisiin tiedustelulakeihin, joita hallitus on kiirehtinyt. Hän sanoo, että tiedustelulait olisi pitänyt saattaa voimaan jo ajat sitten.

– Olemme tienneet jo useita vuosia, että viranomaisilla ei ole siviili- ja sotilastiedustelussa riittäviä toimivaltuuksia, eikä toimintakykyä muuttuvassa turvallisuusympäristössä.

Mutta millä tavoin jatkossa poliisi voisi avata esimerkiksi yksityisten ihmisten luottamuksellisia viestejä?

– Ei ole kyse massavalvonnasta vaan siitä, että viranomaiset voivat tietyissä tapauksissa seurata tietoliikennettä ja sen jälkeen hakea tuomioistuimelta lupia näihin tarkempiin tiedusteluihin, Häkkänen sanoo.

Hän jatkaa, että siinä vaiheessa, kun toimivaltuuksia myönnetään viestien avaamisiin, on silloin myös rakenteilla täsmällinen laillisuusvalvonta. Hänen mukaansa itsenäinen ja riippumaton tiedusteluvaltuutettu tutkii, onko tehtävät suoritettu lain mukaisesti.